
Ako se riječ dan u Kur’anu spominje 365 puta (što je jedna godina, ali po solarnom računanju vremena) zašto muslimani računaju vrijeme po lunarnom kalendaru? Znam da postoji ajet koji govori da su nam i Sunce i Mjesec dati da po njima mjerimo vrijeme (parafraziram)! Hvala!


* 
* 
* 
* 
* 
* 
* 

 
Zašto muslimani vrijeme računaju po lunarnom, a ne po gregorijanskom kalendaru?

Uvaženi posjetioče, naš brate u islamu, na početku želimo da vam se zahvalimo na vašoj kontinuiranoj posjeti kao i na ukazanom povjerenju.


Vaše pitanje je kratko, a da bi odgovor na njega bio potpun, to iziskuje mnogo vremena i prostora. Pošto i drugi imaju svoja prava, mi ćemo spomenuti nekoliko bitnih stvari:


U islamu se propisi ne dokazuju na način prebrojavanja termina u Kur’anu. Takav način dokazivanja nije bio poznat prvim generacijama, a oni su bili prestižniji od nas u svakom pogledu brige prema Kur’anu. Da je u tome bilo dobra, oni bi nas neminovno pretekli u tome, i musliman današnjice ne smije da sumnja u to. Nažalost, to je toliko jasna stvar, a tako nepoznata velikom broju muslimana.


Drugo, volio bih da mi potvrdite tačnost teorije da se riječ “dan” u Kur’anu spominje 365 puta! Ako i pokušate, vidjet ćete da to i nije baš lahko, koje sve fraze i izvedenice spomenute riječi brojati pa da bismo navukli na taj broj.


U islamu su svi propisi vezani za lunarni način računanja vremena, a tih propisa je izuzetno mnogo. Što znači, ostavljanjem tog načina računanja vremena dovode se u pitanje mnogi propisi. 


Uzvišeni Allah stvorio je insana i odredio mu kako da računa vrijeme. Lunarni način računanja je internacionalan, odgovara svim ljudima na planeti i on je prirodan, oslanja se na pojave vidljive, veoma lahke i prepoznatlljive za sve ljude na planeti, za razliku od gregorijanskog načina računanja vremena, koje je tek u ovom stoljeću, sa procvatom tehnologije olakšan mnogima, ali opet ni blizu koliko je to olakšano računanje po lunarnom načinu.


Napomena: Veoma često možemo čuti ili pročitati kako je lunarni kalendar prvi kalendar koji su izmislili ljudi, što je netačno. Ljudi ga nisu izmislili, već je on od Uzvišenog Allaha.


Kazao je Uzvišeni Allah: “Broj mjeseci u Allaha je dvanaest, prema Allahovoj Knjizi, od dana kada je nebesa i Zemlju stvorio, a četiri su sveta; to je prava ***[vjera](https://pitajucene.com/search/vjera/questions/ "Pretraži pitanja o vjeri")***. U njima ne griješite! A borite se protiv svih mnogobožaca, kao što se oni svi bore protiv vas; i znajte da je Allah na strani onih koji se Allaha boje i grijeha klone.” (Et-Tevbe, 36)


I na kraju, hvala Allahu koji nas je uputio na ovu divnu i savršenu vjeru ***[islam](https://pitajucene.com/search/islam/questions/ "Pretraži pitanja o Islamu")***!


A Allah najbolje zna!


Odgovorio: ***[Elvedin Pezić](https://pitajucene.com/search/Elvedin+Pezi%C4%87/answers/ "Pretraži odgovore od mr. Elvedin Pezić")***


